b'\n_START_ARTICLE_\nLibertas Klimka\n_START_SECTION_\nBiografija\n_START_PARAGRAPH_\nSusidom\xc4\x97j\xc4\x99s fizika, 1963 m. baig\xc4\x97 Vilniaus universiteto Fizikos ir matematikos fakultet\xc4\x85, 1964\xe2\x80\x931967 m. mok\xc4\x97si Puslaidininki\xc5\xb3 fizikos instituto aspirant\xc5\xabroje, 1972 m. Vilniaus universitete apgyn\xc4\x97 moksl\xc5\xb3 kandidato disertacij\xc4\x85, kuri 1992 m. nostrifikuota gamtos moksl\xc5\xb3 daktaro laipsniui._NEWLINE_1967\xe2\x80\x931975 m. Puslaidininki\xc5\xb3 fizikos instituto vyresnysis mokslinis bendradarbis, 1975\xe2\x80\x931992 m. \xe2\x80\x93 Vilniaus in\xc5\xbeinerinio statybos instituto (dab. Vilniaus Gedimino technikos universitetas) docentas. 1992 m. i\xc5\xa1rinktas Vilniaus pedagoginio universiteto Istorijos fakulteto Balt\xc5\xb3 proistor\xc4\x97s katedros docentu, 2003 m. suteiktas profesoriaus vardas. 2001\xe2\x80\x932005 m. Vilniaus pedagoginio universiteto Istorijos fakulteto prodekanas. Nuo 2005 m. Etnin\xc4\x97s kult\xc5\xabros globos tarybos pirmininkas._NEWLINE_1990m. kartu su Gunaru Kakaru \xc4\xafk\xc5\xabr\xc4\x97 Lietuvos etnokosmologijos muziej\xc5\xb3, yra muziejaus mokslinis vadovas. Kult\xc5\xabros vertybi\xc5\xb3 apsaugos departamento ekspertas. Priklauso Lietuvos mokslo istorik\xc5\xb3 asociacijai (vicepirmininkas), Lietuvos kra\xc5\xa1totyros draugijai, Lietuvos astronom\xc5\xb3 draugijai, Lietuvos fizik\xc5\xb3 draugijai, Bibliofiliniam Martyno Ma\xc5\xbevydo klubui, organizacijai \xe2\x80\x9eAstronomija kult\xc5\xabroje\xe2\x80\x9c._NEWLINE_Yra para\xc5\xa1\xc4\x99s per a\xc5\xa1tuonis \xc5\xa1imtus \xc4\xafvairi\xc5\xb3 mokslo ir mokslo populiarinimo straipsni\xc5\xb3, bendradarbiauja su laikra\xc5\xa1\xc4\x8diais, \xc5\xbeurnalais, dalyvauja Lietuvos radijo ar televizijos laidose. Astronominio kalendoriaus \xe2\x80\x9eLietuvos dangus\xe2\x80\x9c bei periodini\xc5\xb3 leidini\xc5\xb3 \xe2\x80\x9eIstorija\xe2\x80\x9c, \xe2\x80\x9eFizik\xc5\xb3 \xc5\xbeinios\xe2\x80\x9c, \xe2\x80\x9eKult\xc5\xabros aktualijos\xe2\x80\x9c, \xe2\x80\x9eLietuvos muziejai\xe2\x80\x9c ir \xe2\x80\x9eEtnokosmologija\xe2\x80\x9c redkolegij\xc5\xb3 narys._NEWLINE_\xc5\xbdmona Julija Rita \xe2\x80\x93 redaktor\xc4\x97, dukros Lina Aist\xc4\x97 \xe2\x80\x93 sociolog\xc4\x97, Indr\xc4\x97 Dalia \xe2\x80\x93 filolog\xc4\x97.\n_START_SECTION_\nVeikla\n_START_PARAGRAPH_\nMokslinio darbo kryptys \xe2\x80\x93 tiksli\xc5\xb3j\xc5\xb3 ir taikom\xc5\xb3j\xc5\xb3 moksl\xc5\xb3 bei technikos istorija Lietuvoje, balt\xc5\xb3 kosmologija, liaudies kalendoriniai papro\xc4\x8diai. \xc4\xaetvirtino nauj\xc4\x85 Lietuvoje tarpdisciplinin\xc4\x99 mokslo \xc5\xa1ak\xc4\x85 \xe2\x80\x93 paleoastronomij\xc4\x85. Vienas Lietuvos etnokosmologijos muziejaus Kulionyse \xc4\xafk\xc5\xabrimo (1980 m.) iniciatori\xc5\xb3, nuo 1990 m. jo mokslinis vadovas. Su kitais 1995 m. suprojektavo Saul\xc4\x97s laikrod\xc4\xaf Nidoje. Atskleid\xc4\x97 XIV a. pab.- XV a. pr. statinio ant Birut\xc4\x97s kalno Palangoje astronomin\xc4\x99 paskirt\xc4\xaf. Kaip ekspertas tyrin\xc4\x97ja Lietuvos ba\xc5\xbeny\xc4\x8di\xc5\xb3 laikrod\xc5\xbeius.'